Dôvodová správa

# Všeobecná časť

Predkladaný návrh zákona bol spracovaný na základe Programového vyhlásenia vlády, v ktorom sa vláda zaviazala obnoviť lehoty na uplatnenie nárokov podľa zákona č. 229/1991 Zb. o úprave vlastníckych vzťahov k pôde a inému majetku vo vzťahu k poľnohospodárskej pôde.

Zákon č. 229/1991 Zb. riešil reštitúcie v pôdohospodárstve komplexne, čo zahŕňalo reštitúciu nie len poľnohospodárskej pôdy, ale aj lesnej pôdy, náhradu za zbúrané stavby a zničené porasty a náhradu za živý a mŕtvy inventár a lehota na uplatnenie nároku uplynula 31. decembra 1992. V nadväznosti na zákon č. 229/1991 Zb. bol prijatý zákon č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách, ktorý riešil reštitúcie špecifické pre podmienky Slovenska a lehota v tomto zákone bola upravená do 31. decembra 1993 s tým, že dôkazy bolo možné predložiť do 31. decembra 1995.

V nadväznosti na zákon č. 229/1991 Zb. bývalé federálne zhromaždenie prijalo zákon č. 42/1992 Zb. o úprave majetkových vzťahov a vyporiadaní majetkových nárokov v družstvách v znení neskorších predpisov, podľa ktorého bolo možné plniť reštitučné nároky oprávnených osôb. Tento zákon v zmysle sledovanom v Programovom vyhlásení má význam v tom, že predmetom transformácie bol všetok majetok družstva a teda aj spoločné pasienky (zákon SNR č. 81/1949 Zb. o úprave právnych pomerov pasienkového majetku bývalých urbárnikov komposesorátov a podobných právnych útvarov), ktoré prešli do vlastníctva družstiev okamžikom ich vzniku.

Na základe uvedených právnych noriem bývalé pozemkové úrady, ako špecializované orgány štátnej správy a po ich transformácii v roku 1996 aj odbory pozemkové, poľnohospodárstva a lesného hospodárstva okresných úradov vyriešili vydaním 46 660 rozhodnutí pre 375 611 oprávnených osôb vrátenie vlastníctva k pozemkom v rozsahu   
317 855 ha pôvodných a 22 261 ha náhradných pozemkov. Okrem toho bolo odškodnenie (finančné náhrady) uhradené oprávneným osobám vo výške 801 mil. Sk za pozemky a celkove aj za stavby a živý inventár 1 848 mil. Sk. Tento údaj nie je konečný, nakoľko jej potrebné ešte doriešiť cca 10 % uplatnených nárokov.

Plnenie Slovenským pozemkovým fondom v hodnotovom vyjadrení bolo následné:

|  |  |  |  |  |  |
| --- | --- | --- | --- | --- | --- |
| **Roky:** | **Pozemky:** | **Budovy:** | **Fin. náhrada:** | **Cen. papiere:** | **Spolu:** |
| 1998 | 230,7 | 15,2 | 97,8 | 60,2 | 403,9 |
| 1999 | 160,1 | 2,1 | 132,9 | 62,0 | 357,1 |
| 2000 | 156,7 | 6,8 | 123,8 | 22,8 | 310,1 |
| 2001 | 151,8 | 5,3 | 50,2 | 10,8 | 218,1 |
| 2002 | 143,7 | 3,7 | 157,6 | - | 334,0 |

Celkove nie je splnených 2 773 právoplatne ukončených reštitučných rozhodnutí.

Vzhľadom na to, že právo na vydanie nehnuteľnosti, ktoré nebolo uplatnené do 31. decembra 1992, okrem osobitných prípadov, zaniklo ako aj z dôvodu, že doterajšie právne predpisy riešili otázku náhrad komplexne a z dôvodu, že pozemky, ktoré zostali vo vlastníctve štátu boli prideľované oprávneným osobám ako náhradné a tam, kde bol štát spoluvlastník aj odpredávané z dôvodu usporiadania pozemkového vlastníctva podľa Zásad na uplatňovanie niektorých ustanovení zákona č. 180/1995 Z. z. o niektorých opatreniach na usporiadanie vlastníctva k pozemkom, dospelo sa k záveru vypracovať predkladaný návrh zákona.

Cieľom predkladaného návrhu zákona je umožniť oprávneným osobám, ktoré neuplatnili svoj nárok v lehote, aby tento nárok mohli uplatniť v novej jednoročnej lehote.

Predložený návrh zákona je v súlade s ústavou Slovenskej republiky.

Návrh zákona nebude mať dopad na štátny rozpočet, rozpočet obcí a rozpočet vyšších územných celkov ani priamy vplyv na zamestnanosť a životné prostredie. Návrh nebude mať priamy dopad na štátny rozpočet a preto sa doložka finančných, ekonomických, environmentálnych vplyvov nevypracúva.

Prípadné finančné nároky budú hradené z rozpočtovej kapitoly ministerstva a Slovenského pozemkového fondu z fondov podľa § 34a zákona SNR č. 330/1991 Zb.

**DOLOŽKA ZLUČITEĽNOSTI**

**právneho predpisu**

**s právom Európskych spoločenstiev a právom Európskej únie**

1. Navrhovateľ právneho predpisu: vláda Slovenskej republiky
2. Názov právneho predpisu: Návrh zákona o úprave lehoty na uplatnenie niektorých nárokov vyplývajúcich zo zákona č. 229/1991 Zb. o úprave vlastníckych vzťahov k pôde a inému poľnohospodárskemu majetku
3. Záväzky Slovenskej republiky vo vzťahu k Európskym spoločenstvám a Európskej únii:

Návrh zákona svojou problematikou nepatrí medzi prioritné oblasti aproximácie práva uvedené v čl. 70 Európskej dohody o pridružení a ani medzi priority odporúčané v Bielej knihe

Problematika návrhu zákona nie je prioritou podľa Partnerstva pre vstup. Nie je prioritou podľa screeningu 2001 a nie je prioritou podľa NPAA. Návrh zákona patrí medzi prioritné úlohy vlády Slovenskej republiky podľa Plánu legislatívnych úloh vlády Slovenskej republiky na rok 2003.

Slovenská republika nemá  v danej oblasti žiadne negociačné požiadavky.

1. Problematika návrhu právneho predpisu je v práve Európskej únie upravená:

V primárnom práve sa problematika návrhu zákona rámcovo dotýka čl. 6 ods.2 Zmluvy o Európskej únií (amsterdamské znenie), ktorý zakotvuje, že Únia rešpektuje základné ľudské práva, ako ich zaručuje Európsky dohovor o ochrane ľudských práv a základných slobôd podpísaný v Ríme 4. novembra 1950 a ktoré vyplývajú z ústavných tradícií členských štátov ako základných princípov práva Spoločenstva.

1. Stupeň zlučiteľnosti návrhu právneho predpisu s právom Európskych spoločenstiev a právom Európskej únie:

Vzhľadom na vnútroštátny charakter upravovanej problematiky je bezpredmetné vyjadrovanie stupňa zlučiteľnosti návrhu právneho predpisu s právom ES/EÚ.

1. Gestor (spolupracujúce rezorty):

Ministerstvo pôdohospodárstva Slovenskej republiky

1. Účasť expertov pri príprave návrhu právneho predpisu a ich stanovisko k zlučiteľnosti návrhu právneho predpisu s právom ES/EÚ:

Bez účasti expertov

**Osobitná časť**

**K Čl. I**

## K § 1

Zákon sa vzťahuje na pozemky, ktoré tvoria poľnohospodársky pôdny fond podľa zákona č. 307/1992 Zb. o ochrane poľnohospodárskeho pôdneho fondu v znení neskorších predpisov ako aj pozemky, ktoré tvoria lesný pôdny fond podľa zákona č. 61/1977 Zb. o lesoch v znení neskorších predpisov a zákona SNR č. 100/1977 Zb. o hospodárení v lesoch a štátnej správe lesného hospodárstva v znení neskorších predpisov.

Predmetom vydania sú pozemky, na ktoré neboli uplatnené reštitučné nároky alebo boli uplatnené po ustanovenej lehote.

## K § 2

Oprávnenou osobou pre účely tohto zákona je občan Slovenskej republiky, ktorej nehnuteľnosti prešli na štát alebo inú právnickú osobu. V prípade, že pôvodný vlastník zomrel, nárok si môžu uplatniť dedičia definovaný v zákone.

## K § 3

Vydaním nehnuteľnosti sa rozumie nadobudnutie vlastníckeho práva k nej, rozhodnutím orgánu štátnej správy.

Reštitučné tituly (dôvody na nadobudnutie vlastníckeho práva k nehnuteľnosti) sú totožné s reštitučnými titulmi podľa ostatných reštitučných zákonov a nadväzuje na osobitosti riešenia reštitúcií na území Slovenska podľa § 37 a nasl. zákona č. 330/1991 Zb.

Zákon zároveň upravuje výmeru vydávaných pozemkov a povinnosť vrátiť nedoplatok prídelovej ceny a podobne.

Zároveň sa riešia časté prípady v súvislosti s výstavbou sídlisk a verejných komunikácií, keď v súvislosti so začatí prípravy výstavby, najmä v sedemdesiatych rokoch 20. storočia, boli v evidencii nehnuteľností zrušené vlastnícke práva dovtedajších vlastníkov pozemkov, ktoré mali byť použité na výstavbu, a to bez toho, aby boli pozemky vopred vykúpené alebo vyvlastnené v prospech štátu. Hoci väčšina takýchto pozemkov bola zastavaná, prípadne dodatočne vysporiadaná, je mnoho nezastavaných pozemkov, ktoré sú v terajšom katastri nehnuteľností vedené ako pozemky bez vlastníka napriek tomu, že ich pôvodní vlastníci a ich potomkovia nepretržite užívajú, nikdy neboli použité na účel, pre ktorý sa mali vykúpiť alebo vyvlastniť. Tento stav je podľa platného právneho stavu neriešiteľný, ani v prospech štátu (obce), ani v prospech pôvodných vlastníkov, pretože nie je právny dôvod, opätovného zápisu ich vlastníckeho práva.

## K § 4

Zákon vymedzuje povinnú osobu. Zákaz prevodu sa vzťahuje na nehnuteľnosti, ktoré sa môžu vydať oprávnenej osobe v konaní. Ide o neplatný právny úkon podľa § 39 Občianskeho zákonníka.

## K § 5

Neuplatnením práva na vydanie pozemkov v určenej lehote na obvodnom pozemkovom úrade právo zaniká. O vlastníctve sa rozhoduje v správnom konaní a podľa § 132 ods. 2 Občianskeho zákonníka dňom nadobudnutia účinnosti rozhodnutia. Proti rozhodnutiu možno podať opravný prostriedok na súd.

## K § 6

Definujú sa prípady, kedy pozemky nemožno vydať. Dôvodom sú prekážky, ktoré bránia riadeniu využitiu pozemkov.

Na bezodplatný prevod pozemku z vlastníctva štátu do vlastníctva oprávnenej osoby, prípadne poskytnutie finančnej náhrady je príslušný Slovenský pozemkový fond.

## K § 7

Ustanovený postup sa vzťahuje na prípady, keď si nárok na vydanie toho istého pozemku uplatnilo viac oprávnených osôb, pričom k ich odňatiu došlo v rôznom čase.

## K § 8

Za účelom zabezpečenia účelu zákona sa dane a poplatky nevyrubujú a doterajší nájomný vzťah zostáva zachovaný do uplynutia doby, prípadne z dôvodov neplnenia povinností riadneho hospodára resp. iných zmluvných dôvodov.

Zároveň sa ustanovuje všeobecná povinnosť pomoci oprávneným osobám.

## **K Čl. II**

Realizuje sa Programové vyhlásenie vlády Slovenskej republiky, podľa ktorého štát tú časť pôdy, ktorá nebude potrebná na výstavbu objektov a infraštruktúry celospoločenského významu, prevedie do vlastníctva obce.

## **K Čl. III**

Navrhuje sa účinnosť zákona tak, aby zákon nadobudol účinnosť so zákonmi, ktoré upravujú orgány štátnej správy na tomto úseku štátnej správy.

Predseda vlády Slovenskej republiky

Mikuláš D z u r i n d a

Minister pôdohospodárstva

Slovenskej republiky

Zsolt S i m o n